section_heading: SFeraKon 2014. godine
paragraph_text: Na Fakultetu elektronike i računarstva u Zagrebu okupilo se preko tisuću ljubitelja znanstvene fantastike i srodnih žanrova koji su imali priliku provesti vikend slušajući raznovrsna i zabavna predavanja, sudjelujući na zanimljivim radionicama i pokazujući znanje u kvizovima i igraonicama. Počasni gost ovogodišnjeg SferaKona bio je britanski pisac znanstvene fantastike Chris Beckett, diplomirani socijalni radnik, psiholog i anglist koji piše o nesretnim, disfunkcionalnim, a ponekad i nasilnim te incestuoznim obiteljima. Za roman „ Dark Eden“ 2012. godine dobio je prestižnu žanrovsku nagradu Arthur C. Clarke. „Volim slobodu koja mi dozvoljava da izmišljam stvari i igram se s idejama. Kada već izmišljaš likove, zašto ne izmisliti i novi svijet? To je ono što mi odgovara,“ kaže Beckett o pisanju SF-a. Središnji događaj SFeraKona bila je svečana dodjela nagrada SFERA i SFERICA koja se održala u subotu, 17. svibnja, u 20 sati. Nagrada SFERA dodjeljuje se za najbolje domaće žanrovsko djelo objavljeno u protekloj godini u nizu kategorija, dok je SFERICAMA nagrađeno preko 50 djece iz osnovnih i srednjih škola koji su sudjelovali u SFerinom natječaju za najbolje literarne i likovne radove djece i mladih. Na natječaj je iz Hrvatske pristiglo preko 1600 radova. Tema alternativne stvarnosti koja je znanstvenoj fantastici i srodnim žanrovima draga od samih početaka, danas je nešto što znanstvenici ozbiljno istražuju. SFeraKon, koji tradicijski spaja zabavu, znanost i zezanciju tako je ove godine one malo mlađe posjetitelje podsjetio na sve što su o paralelnim svjetovima i alternativnoj povijesti pisali SF klasici, novinar Tomislav Hrastovčak je pričao o filmskim alternativnim svjetovima, pisac Marko Fančović o ratovima kao ishodištu drugačije povijesti, a fizičar Dario Hrupec o paralelnim svjetovima koje dopušta fizika.